Posted on 29.6.2016 29.8.2016 by Kaisuli / SiameseLipstick
Seuraa ilmoitusluontoista asiaa. Olen 23.viikolla eli 6.kuukaudella raskaana. Meille syntyy vauva lokakuun lopussa <3
Tämä siis selittää paljoltikin huomattavasti hiljentyneen postaustahdin. Aluksi syynä oli väsymys, unentarve kasvoi aivan valtavasti plussauksen jälkeen mutta se tasoittui parin kuukauden jälkeen. Sen jälkeen kuitenkin olen pistänyt itseni prioriteettilistan ykköseksi ja läppärillä kuvien muokkaus ei valitettavasti ole hotsittanut yhtä paljon kuin vauvalehtien ahmiminen, pienten vauvanvaatteiden silittely ja ylipäätään relaaminen. Ja kieltämättä en ole tämän rinnalla innostunut yhdestäkään purkista tai purnukasta niin että olisi ollut fiilistä hehkuttaa sitä 🙂
Vointi on ollut tosi mainio. Pahoinvoinnilta olen säästynyt täysin, mikä tuntuu olevan harvinaista. Helteiden saapuessa toukokuussa riesakseni tuli jalkojen ja sormien turpoaminen. Viidennen kuukauden jälkeen ei ole tarvinnut sormuksia sormiin laittaa ja jalkani ovat järkyttäneet lähipiiriäni jo useasti. Olen jo useamman kuukauden nukkunut jalat koholla, yksi sohvan selkänojistamme on ollut sänkymme jalkopäässä toimimassa kohottajana.
Viimeisin ärsyttävä raskausoire on puutuneet sormenpäät. Aluksi ranteeni olivat aamuisin kipeät ja aloin jo pelätä ties mitä nivelreumoja. Se sitten loppui ja tilalle tuli sormenpäiden puutuminen. Kirjoitusvirheitä tulee näppiksellä muuten huomattavasti enemmän kun ei tunne näppäimiä ja sormenpäillä meikkaaminen on myös ihan kiinnostavaa 😀 Nämä liittyvät kai myös turvotuksiin, neuvolasta suosittelivat keppijumppaa mutta en usko mihinkään hartiajumeihin.
Vauvamahajuttuja tulee siis tästedes riittämään blogissa mutta ymmärrän jos aihepiiri ei kaikkia kiinnosta. Otsikosta pyrin sen tuomaan esiin. Blogini ei tule siis muuttumaan miksikään äitiysblogiksi, kosmetiikka ja kissat ovat yhä läsnä, mutta kyllähän tämä nyt vaan mullistaa ihmisen elämän aika täysin. Mielessäni on mm. postaukset raskausajan pukeutumisestani, miten kosmetiikan käyttöni on muuttunut ja tietty niistä raskausarvista. Miltä kuulostaa?
Posted in LifestyleTagged minä, raskaus55 kommenttia artikkeliin Olen raskaana!